Mika 5 | Beibele Inthaneteng | Phetolelo ya Lefase le Lefsa
5 “Wena morwedi yo a šwahletšwego, bjale itshegakanye;+ re rakeletšwe.+ Moahlodi wa Isiraele ba tlo mo itia ka kgati lerameng.+
2 “Le wena Betlelehema Efurata,+ wena o lego yo monyenyane kudu gare ga metse ya Juda,+ go wena+ go tla tšwa yo e tlago go ba mmuši wa Isiraele,+ yoo setlogo sa gagwe e lego sa mehla ya pele, matšatšing a bogologolo.+
3 “Ka gona Modimo o tlo ba gafa+ go fihlela ge mmelegi a belega.+ Bana babo mmuši yoo ba ba šetšego ba tla boela go bana ba Isiraele.
4 “O tlo ema gomme a diša ka matla a Jehofa,+ ka bogolo bja leina la Jehofa Modimo wa gagwe.+ Ba tla dula ba šireletšegile,+ ka gobane bjale e tla ba yo mogolo go fihla pheletšong ya lefase.+
5 Yena yo o tla tliša khutšo.+ Ge e le Moasiria, ge a etla nageng ya rena le ge a gatakela dintlo tša rena tša dibo,+ re tla mo tsošetša badiši ba šupago gore ba lwe le yena, ee, bakgomana ba seswai gare ga batho.
6 Ba tla diša naga ya Asiria ka tšhoša+ gomme naga ya Nimirode+ ba e diša dikgorong tša yona. O tla re hlakodiša go Moasiria+ ge a etla nageng ya rena le ge a gata seleteng sa rena.
7 “Mašaledi a Jakobo+ a tla ba bjalo ka phoka e tšwago go Jehofa+ gare ga meraforafo, a etša pula yeo e nošetšago dimela,+ yeo e sa holofelego motho goba go letela bana ba batho.+
8 Gare ga ditšhaba le gare ga meraforafo, mašaledi a Jakobo a tla ba bjalo ka tau dibateng tša naga, a ba bjalo ka tawana ya mariri mehlapeng ya dinku, yeo e rego ge e feta, ya gatakela le go rathaganya;+ gwa se be le mohlakodiši.
9 Seatla sa lena se tla phagamela baganetši ba lena+ gomme manaba a lena ka moka a tla fedišwa.”+
10 “Letšatšing leo ke tla fediša dipere tša lena tšeo di lego gare ga lena gomme ka senya dikoloi tša lena,” o re’alo Jehofa.+
11 “Ke tlo fediša metse ya nageng ya lena ka ba ka phušola mafelo a lena ka moka a šireleditšwego.+
12 Ke tla fediša maboloi diatleng tša lena, e bile go lena go ka se hlwe go eba le bao ba dirago malea.+
13 Ke tla fediša diswantšho tša lena tše di betlilwego le dikokwane tša lena tše kgethwa tšeo di lego gare ga lena, la se hlwe le khunamela mediro ya diatla tša lena.+
14 Ke tla tumola dikota tša lena tše kgethwa+ tšeo di lego gare ga lena gomme ka fediša metse ya lena.
15 Ke tla itefeletša go ditšhaba tšeo di sa kago tša kwa, ke galefile e bile ke befetšwe.”+